ועדת הכספים, כנסת 24, פרוטוקול מספר 234, 2022-02-28 12:15

אלכס קושניר: שלום לכולם, אני פותח את ישיבת ועדת הכספים בנושא צו תעריף המכס והפטורים ומס הקניה על טובין (תיקון מס' 15 והוראת שעה מס' 10), התשפ"ב-2021 (רכב דו גלגלי).

אלכס קושניר: רשות המסים בבקשה.

נטליה מירנצ'וב: יש פה למעשה ארבעה סעיפים בצו.

נטליה מירנצ'וב: יש את השיעור המופחת של כלים קטנים עד 125 סמ"ק המס בשיעור 25% - אנחנו מבקשים להאריך אותו.

נטליה מירנצ'וב: יש הפחתה נוספת לעומת חקיקת הקבע במדרגה של בין 250 סמ"ק ל-400 סמ"ק.

נטליה מירנצ'וב: לפני זה קצת רקע, יש בחקיקת קבע קבוצות שנקבעו לפי נפח מנוע.

נטליה מירנצ'וב: הייתה עד סוף 2021 הוראת שעה שקבעה קבוצות מיסוי לפי נפח ולפי הספק.

שלומית ארליך: הכול היה בהוראות שעה.

שלומית ארליך: ההוראה שממנה הכול התחיל הייתה ב-2015.

שלומית ארליך: אז במקביל הייתה גם הוראת קבע וגם הוראת שעה.

נטליה מירנצ'וב: הוראת השעה החליפה את הוראת הקבע והתנהלנו לפי הוראת השעה.

נטליה מירנצ'וב: הוראת השעה נקבעה כדי לבחון את היבטי התפעול כי מקצועית אנחנו מאמינים שלהספקים יש יתרון.

נטליה מירנצ'וב: מיסוי לפי הספקים יותר מדויק.

נטליה מירנצ'וב: מצד שני, נתקלנו בקשיים תפעוליים שדי ממררים את החיים גם שלנו וגם של יבואני הרכב והגענו למוסכמות שאנחנו יורדים מהמיסוי לפי הספקים.

ינון אזולאי: הגעתם יחד עם יבואני הרכב למוסכמות האלה?

נטליה מירנצ'וב: כן, היו הרבה מפגשים.

ינון אזולאי: זה שהיו הרבה מפגשים זה בסדר, השאלה כשאת אומרת שהגענו להסכמות כלומר הם מסכימים גם להסתכל רק על הנפח?

נטליה מירנצ'וב: כן.

נטליה מירנצ'וב: יש לנו גם הסכמות בכתב שאנחנו יורדים מההספקים ועוברים לנפח.

נטליה מירנצ'וב: קבוצות נפח נקבעו בהוראת שעה זה כבר הרבה שנים.

נטליה מירנצ'וב: בכל זאת קבלנו בקשה להתייחס באופן ספציפי לחולצי פקקים עד 400 סמ"ק.

נטליה מירנצ'וב: אז פה בהוראת שעה נמצא גם הסעיף שמפחית את המס עליהם, 40% במקום 50%.

ינון אזולאי: בהספקים גבוהים.

נטליה מירנצ'וב: הספקים יכולים להיות גם גבוהים כי ברגע שהספקנו להתייחס להספקים, אז יש גם הספקים גבוהים.

נטליה מירנצ'וב: מהלכות בטיחות אנחנו רוצים להמשיך באותה מתכונת כפי שהיא קיימת.

נטליה מירנצ'וב: ההטבה ההיסטורית של ABS חשוב להדגיש שלא הייתה מופעלת, לא קבלו את ההטבה הזו כי הוראת השעה החליפה אותה, אז אין פה פגיעה ממשית בשוק.

ינון אזולאי: עד עכשיו לא השתמשו בהטבה של ה-ABS?

נטליה מירנצ'וב: היא הייתה כתובה רק שהוראת השעה החליפה אותה.

שלומית ארליך: בשנת 2021.

נטליה מירנצ'וב: לא את הסכומים של הוראת שעה.

נטליה מירנצ'וב: אנחנו מבקשים להמשיך את הוראת שעה ולמחוק את הסעיף של ה-ABS כי הסעיף של ABS, המערכת הזו בעצם הפכה להיות חובה בכלים L2 ו-L3.

נטליה מירנצ'וב: כל מה שלא L1 זו מערכת חובה.

ינון אזולאי: כשאת אומרת מערכת חובה, לא משלמים על זה כשלוקחים את הרכב?

ינון אזולאי: אם פעם היית מוסיף על מערכת ABS סכום איקס, עכשיו כבר לא מוסיפים על זה כסף?

נטליה מירנצ'וב: זה כלול בתוך המחיר, זו מערכת חובה, אנחנו נותנים תמריצים למשהו שאנחנו רוצים לתמרץ.

נטליה מירנצ'וב: זו מטרה משותפת של כולנו.

ינון אזולאי: לפי מה שאת אומרת, אין מי שיפגע מזה?

נטליה מירנצ'וב: זה גם כדי למנוע בזבוז של כספי משלם המסים.

ינון אזולאי: לגבי משלם המסים תרצי למנוע עוד כמה בזבוזים.

ינון אזולאי: שאלה לגבי ה-ABS, אתם יודעים אם יש כאלה שנפגעים מזה?

נטליה מירנצ'וב: אין מי שנפגע מזה.

ינון אזולאי: אפס אנשים השתמשו בהטבה הזאת.

נטליה מירנצ'וב: לא השתמשו, היא הוחלפה בהוראת השעה ואת הוראת השעה אנחנו ממשיכים.

נטליה מירנצ'וב: בתוך הוראת השעה יש הטבות למערכות מתקדמות שיותר חשובות מ-ABS.

נטליה מירנצ'וב: כלומר ABS זו מערכת חשובה עד כדי שהיא הפכה לחובה, אבל יש הטבות למערכת בקרת משיכה והחלקה, זו מערכת מאוד חשובה.

נטליה מירנצ'וב: יש הטבות לתלת גלגלי.

אלכס קושניר: האבולוציה הייתה כזו שמערכת ABS נכנסה כמערכת חדשה ואז המדינה רצתה לתמרץ אותה.

אלכס קושניר: נכון להיום כל הכלים שמגיעים באופן - - - הם כלים שהם כבר עם מערכת ABS.

אלכס קושניר: כרגע יש רצון לעודד מערכות בטיחות נוספות.

אלכס קושניר: אני מבין נכון?

נטליה מירנצ'וב: נכון.

ינון אזולאי: היא גם אומרת שבגלל שזה חובה, אף אחד לא יפגע מזה.

אלכס קושניר: זה לא שמישהו יכול להביא קטנוע בלי ABS?

נטליה מירנצ'וב: זו אפילו לא הנחיה שלנו.

נטליה מירנצ'וב: זו דירקטיבה אירופית.

ינון אזולאי: כמה יפגעו מהמעבר מנפח והספק רק לנפח?

נטליה מירנצ'וב: פחות מ-10% מהשוק.

נטליה מירנצ'וב: בערך 15% מרוויחים, כי המיסוי עליהם יורד.

נטליה מירנצ'וב: שיעור יותר נמוך, כ-9% נפגעים, אבל בסכומים יחסית נמוכים והרוב נשארים אותו דבר כי יש מתאם בין נפח מנוע והספק.

נטליה מירנצ'וב: לא אחד לאחר, אבל יש מתאם.

נטליה מירנצ'וב: אז הרוב נשארים איפה שהם.

ינון אזולאי: יש החרגות בדו גלגלי?

ינון אזולאי: למשל החרגות של רכבי חירום?

נטליה מירנצ'וב: כל אותם סעיפי הפטור שקיימים, נשארים.

ינון אזולאי: לגבי רכבי חירום של דו גלגלי, הייתה עד עכשיו הטבה לגביהם?

ינון אזולאי: הם הוחרגו מהמס?

נטליה מירנצ'וב: אני לא בקיאה בכל פרטי הפטור אבל אנחנו לא נוגעים בהם.

ינון אזולאי: את יכולה לבדוק אם היה?

נטליה מירנצ'וב: יש פטור כללי לרכבי מגן דוד אדום.

משה גפני: מה קרה?

משה גפני: מפחיתים ממס על דו גלגלי?

אלכס קושניר: חבר הכנסת גפני, ברוך הבא, אתה מוזמן לשבת או שבאת רק לבקר לדקה?

משה גפני: רק לדקה, בגלל שרק מפחיתים מס, לא מעלים מס.

נטליה מירנצ'וב: הם לא בדיון, אנחנו לא נוגעים בהם.

ינון אזולאי: אם אנחנו מביאים העלאה של מס, יש העלאה ויש גם הורדה מצד שני.

נטליה מירנצ'וב: אני אבהיר, ביחס לחקיקה הקיימת, להוראת קבע, אין פה העלאה מס מעצם השינוי של השיטה, יש רק הפחתה.

ינון אזולאי: יש, מהנפח וההספק, את כרגע אמרת שיש כ-10%.

נטליה מירנצ'וב: ביחס להוראת השעה שפקעה לא ביחס לחקיקה הקיימת.

שלומית ארליך: אל תגידי חקיקה קיימת.

שלומית ארליך: יש את הוראת הקבע שנחקקה יחד עם הוראת השעה בשנת 2015.

שלומית ארליך: כשאת מסתכלת את אומרת, כל הוראת השעה בדרך פוקעות ולכן נקודת הייחוס היא להוראת הקבע מ-2015.

נטליה מירנצ'וב: אז זה רק הפחתות פרט ל-ABS

שלומית ארליך: שואל חבר הכנסת אזולאי, מה קורה כשאת מסתכלת על הצו הנוכחי שכבר נכנס לתוקף מיום שפורסם אל מול הוראת השעה האחרונה שבעצם פקעה ב-31 בדצמבר 2021?

נטליה מירנצ'וב: שם יש יחס ש-15% מרוויחים ו-9% מפסידים.

אלכס קושניר: את זה הבנו, השאלה שנשאלה היא מה קורה לרכבי חירום והצלה בעקבות השינוי שאנחנו עושים פה?

אלכס קושניר: האם יש כלים שנקנים לצורך שימוש כרכבי חירום והצלה ובעקבות השינוי בחקיקה המס עולה עליהם?

אלכס קושניר: זאת השאלה שנשאלה.

נטליה מירנצ'וב: קשה לי להאמין כי אלה כלים לא גדולים.

ינון אזולאי: יש לא מעט כלים גדולים ברכבי הצלה.

ינון אזולאי: אני מדבר על אותם אופנועים שיש לארגוני הצלה ומוגדרים כרכבי חירום.

ינון אזולאי: השאלה אם אתם מחריגים אותם.

משה גפני: היה דיון על רכבי ההצלה.

נטליה מירנצ'וב: יש גם תלת גלגלי שנמצאים בקטגוריה הזו, אז הם מקבלים פה הטבה.

ינון אזולאי: ואם אין להם את התלת גלגלי?

ינון אזולאי: זה שמקבלים הטבה בצד אחד זה בסדר, אם אני הולך לפי הראש שלך, אני אגיד אין בעיה, יש פה תלת גלגלי, יש להם 30 כאלה ו-100 כאלה ונעשה את הקיזוז.

ינון אזולאי: אנחנו מדברים כרגע לגופו של עניין בתלת גלגלי יש הטבה וכל הכבוד.

ינון אזולאי: אבל כשמדברים על הדו גלגלי, אני יודע שקיימים כאלה ולכן אני אומר שחשוב לפתור את הבעיה של אותם רכבי הצלה, אלה שמוגדרים כרכבי חירום והצלה, להחריג אותם בצו, דבר פשוט, כי הם נפגעים.

נטליה מירנצ'וב: זו שאלה קצת לא הוגנת כי אני לא מכירה כל רכב ורכב באופן פרטני.

ינון אזולאי: לא התכוונתי לפגוע, התכוונתי רק לשאול.

נטליה מירנצ'וב: ההקלות הקיימות בחוק נשארות, לא נגענו בהם.

משה גפני: חבר הכנסת אזולאי שואל על מה שדיברנו שעתו.

משה גפני: יש רכבים דו גלגליים שהם רכבי הצלה.

משה גפני: האם גם עליהם עולה המס?

נטליה מירנצ'וב: אני אבדוק על מה מדובר.

ינון אזולאי: אם עולה להם המס אז יכול להיות שעכשיו אפשר להחריג, זה מה שאנחנו שואלים.

נטליה מירנצ'וב: אם תעבירו לי רשימה אני אשמח לבדוק.

נטליה מירנצ'וב: אני לא יכולה לבדוק כל רכב באופן פרטני.

משה גפני: לא כל רכב באופן פרטני, רכבי הצלה.

אלכס קושניר: אני אנסה למקד את השאלה שהיא שאלה במקומה.

אלכס קושניר: האם רכבים, לא רק דו גלגלי, אלא באופן כללי, רכבים שרוכשים אותם לצורך שימוש כרכב חירום והצלה, האם חל עליהם מס כפי שחל על שאר הרכבים?

לילי אור: עקרונית כן, יש החרגה מסוימת למד"א.

לילי אור: אבל אין פטור כללי לכל רכב שמהווה רכב הצלה.

אלכס קושניר: לאיחוד הצלה וכל מיני כאלה אין להם פטור גם היום?

ינון אזולאי: אפילו שהוא נקרא רכב חירום בחוק?

ינון אזולאי: הוא מוגדר כרכב חירום במשרד התחבורה.

ינון אזולאי: כמו שאמבולנסים מוגדרים כרכבי חירום.

ינון אזולאי: אפשר לשאול גם על רכבי משטרה.

לילי אור: אותה תשובה.

לילי אור: יש פטור ספציפי בצו תעריף המכס שקשור לחוק מד"א.

לילי אור: אין פטור נוסף שקשור לרכבי הצלה.

ינון אזולאי: למה לא לרכבי חירום?

אלכס קושניר: אנחנו נוגעים פה בסוגיה שמסתבר שהיא יותר רחבה מהרכב הדו גלגלי.

ינון אזולאי: אנחנו פה בשביל זה.

משה גפני: זה דבר חמור מה שהיא אומרת.

משה גפני: אנחנו מדברים על רכבי הצלה.

משה גפני: אין ספק שאם מדברים על אופנוע של איחוד הצלה, יש להם הרבה אופנועים, למה הם שונים ממד"א?

אלכס קושניר: אני מסכים אתכם, הם לא צריכים להיות שונים ממד"א.

אלכס קושניר: זה קשור גם לשאר הרכבים עד כמה שאני מבין, לא רק דו גלגלי.

אלכס קושניר: רכב של איחוד הצלה לא זוכה לזה?

ינון אזולאי: אם אתה זוכר, במס גודש החרגנו.

אלכס קושניר: שם הצלחנו להחריג.

אלכס קושניר: משרד התחבורה הגדיר את זה כרכב חירום והם היו כלולים בתוך רכבי החירום.

אלכס קושניר: אם היא אומרת שבצו כל דו גלגלי מוגדר כרכב חירום פתרנו את הבעיה, זה בסדר גמור.

אלכס קושניר: יכול להיות שאין בעיה כי זה מוגדר בחוק שכל דו גלגלי כרכב חירום.

אלכס קושניר: אפשר לבדוק את זה?

משה גפני: אבל היא אומרת שמדברים רק על מד"א.

אלכס קושניר: לא יכול להיות שמדברים רק על מד"א, יכול להיות שלעניין המס כן.

אלכס קושניר: אבל כשדברנו על מס הגודש הכנסנו את כל רכבי החירום פנימה, גם את איחוד הצלה.

אלכס קושניר: השאלה לאיזה הגדרה אתם מתייחסים?

אלכס קושניר: תבדקו את זה.

לילי אור: בצו תעריף המכס ההתייחסות היא לא לצו שבפניכם, בצו שקיים הכללי היום, ההתייחסות היא לחוק מד"א ולא לרכבי חירום.

אלכס קושניר: ומה כתוב בחוק מד"א?

אלכס קושניר: מה זה חוק מד"א?

אלכס קושניר: מה ההגדרה של הרכבים?

אלכס קושניר: יש פה נציג של משרד התחבורה?

אלכס קושניר: אפשר להתייחס לסוגיה?

ברוני חירמן: אני לא יודעת להתייחס לסוגיה המיסויית כי אלה לא תקנות בסמכות משרד התחבורה אבל בפן של אגרות רישוי רכב למשל, אני יכולה להגיד שלאמבולנסים יש אגרה מופחתת ויש גם רשימה של ארגונים שמשלמים אגרה סמלית של 26 ₪.

ינון אזולאי: זה הכי קל.

ינון אזולאי: לקחת את זה כמו במס גודש.

ינון אזולאי: יכול להיות שזה כבר נמצא שם.

ברוני חירמן: אני לא מדברת על אגרות גודש.

משה גפני: לגבי אגרת רישוי במשרד התחבורה?

משה גפני: יש לי ארגון ורכזתי עבורו אמבולנס?

ברוני חירמן: אמבולנס, לא משנה של איזה ארגון, משלם אגרה מופחתת של 380 שקל ביחס לאגרה ממוצעת של רכב פרטי.

ינון אזולאי: מה לגבי הדו גלגלי?

ברוני חירמן: לדו גלגלי יש אגרה מופחתת ביחס לאגרה של רכב.

ברוני חירמן: יש רשימה של ארגונים שזכאים לאגרה - - -

אלכס קושניר: אני רוצה להתקדם.

אלכס קושניר: אני מבקש שתבדקו את זה, האם חוק מד"א מתייחס רק לרכבי מד"א או לרכבים נוספים.

לילי אור: חוק מד"א מתייחס לארגון מד"א עצמו, לא מתייחס לארגונים אחרים.

אלכס קושניר: באיזה צו אתם מתייחסים להחרגה?

אלכס קושניר: באיזה מקום בחקיקה אתם מתייחסים לחקיקה?

לילי אור: יש התייחסות בצו תעריף המכס.

לילי אור: אני יכולה למצוא את פרט המכס ולשלוח לכם.

אלכס קושניר: אולי יש פה מקום לעשות תיקון רחב יותר ולא רק על הדו גלגלי.

אלכס קושניר: נתקדם בדיון ונראה איך אנחנו עושים את זה.

נטליה מירנצ'וב: זה דיון נפרד ואנחנו צריכים להתכונן אליו.

משה גפני: אז תמתינו עם הצו.

נטליה מירנצ'וב: אבל הוא לא קשור.

משה גפני: הוא קשור, כי את רוצה שנעלה מסים על רכב, לא נעלה מסים על רכבי חירום שהם דו גלגלי.

אלכס קושניר: חבר הכנסת גפני, אם אנחנו ממתינים עם הצו אנחנו חוזרים ל-2015 עם מס מאוד מאוד גבוה לכן אנחנו לא יכולים להמתין עם הצו.

משה גפני: איפה ניפול בין הכיסאות?

אלכס קושניר: לא ניפול בין הכיסאות.

אלכס קושניר: נדון בצו ולא ניפול בין הכיסאות.

אלכס קושניר: אני רק אומר שזה דיון חשוב נוסף שאותו נקיים.

משה גפני: אבל אתה מעלה את הרכב הדו גלגלי כולל החירום?

אלכס קושניר: אני קודם כל מוריד את הרכב הדו גלגלי.

אלכס קושניר: הרוב פה יורד וגם נטל המס הכולל יורד.

אלכס קושניר: אז נסתכל על הדברים כמו שהם.

משה גפני: אבל על הגדולים אתה מעלה?

אלכס קושניר: לא על כולם.

אלכס קושניר: יש פה כאלה שיורדים.

ינון אזולאי: ה-500 וה-600 סמ"ק עשיתם את זה כ-60%?

נטליה מירנצ'וב: עד 500 זה 50% ו-600 זה 60%.

ינון אזולאי: לא השוויתם את זה עכשיו?

נטליה מירנצ'וב: יש תיקון שמכניס מס 40% עד 400 סמ"ק במקום 250 סמ"ק.

ינון אזולאי: זה התיקון הטוב, מה מעבר לכך?

נטליה מירנצ'וב: שיעורים שקבועים בחקיקה.

ינון אזולאי: נשאר מה שהיה?

נטליה מירנצ'וב: כן.

קובי סודאי: שמי קובי סודאי מלשכת המסחר, ארגון יבואני הדו גלגלי.

קובי סודאי: אני אסביר איפה יש ירידה ואיפה יש עליה.

קובי סודאי: לגבי מה שאמרה נטליה, אכן היינו בדיונים עם רשות המסים, לשיטתם הם רצו לעבור לשיטת מיסוי לפי הספק.

קובי סודאי: הספק זה בפועל כמה כוח מייצר המנוע ושיטת נפחים היא נתון חד ערכי שהוא נפח המנוע ולא קשור להספק שלו.

קובי סודאי: אנחנו יודעים את זה מרכבי הטורבו, פעם 1600 היה מנוע משפחתי רגיל היום יש גם 1,000, 1,200 כי הנפח לא משנה להספק.

קובי סודאי: כתוצאה ממעבר של השיטה הזו קורה דבר, שנטליה תסכים אתי, יש קבוצה גדולה של כלים עם הספק מאוד גבוה שמשמשים בין השאר לפנאי וספורט שיורדת, כי נפחם קטן למרות שהספקם גבוה ויש קבוצה, שעליה אנחנו באים להזהיר היום, של כלי תחבורה, קטנועים, בין השאר שמשמשים אזרחים שנוסעים בין עירוני מהפריפריה למרכז בכבישים מהירים, כל מי שנדרש לעבודה שלו זה כלים שהם טיפה יותר חזקים מכלים עירוניים, מן הסתם כי הם צריכים להתמודד עם מרחקים גדולים יותר וכבישים מהירים.

קובי סודאי: קורה כרגע מצב ונטליה לא תכחיש אותו, שעולה המס על הכלים שהם בנפח 500-600, שבמקור היו עם הספק מוגבל של 47 כוחות סוס בלבד, זה בערך חצי מההספק של רכב.

קובי סודאי: יורד המס על כלי ספורט שהיו אמנם באותו נפח בין 500 ל-600 אבל עם הספקים של 130, 140, שזה בערך משקל של עשירית מרכב הספק מגביל, אתם מבינים את ההמחשה.

קובי סודאי: אז יוצא שבמקום לתת פתרונות תחבורה למצב המאוד לא פשוט, מעלים את המס על כלי שמשמש לתחבורה ומורידים את המס על כלי שמשמש יותר לפנאי.

אלכס קושניר: אבל מצד שני מורידים את המס על נפח נמוך יותר והספקים גבוהים יותר.

אלכס קושניר: זה גם קורה.

אלכס קושניר: תציג גם את הראי.

קובי סודאי: דברתי על הקבוצה הזאת.

אלכס קושניר: אבל אתה לא יכול לדבר רק על קבוצה אחת, צריך לדבר על המכלול.

קובי סודאי: אני לא מדבר על קבוצה אחת, אבל נטליה אומרת שהיה סיכום ואכן היה סיכום שעוברים לשיטה הזו של הנפחים במקום הספקים והמס נשאר זהה.

קובי סודאי: זו נקודת האפס שאני מתחיל ממנה.

קובי סודאי: מכיוון שהם היו צריכים לעשות התאמות במעבר מהספקים לנפחים כמובן שיש כלים שמעט יותר ומעט פחות.

קובי סודאי: אנחנו התרכזנו רק באלה שחשבנו שלא יכול להיות שכלי שהוא תחבורתי והוא בהספק נמוך ובעבר היה ממוסה ב-50% מתוך היותו כזה, עכשיו עולה עליו המס בתמורה לזה שכלי עם הספק מאוד גבוה שמשמש לספורט ירד.

אלכס קושניר: אני מבין את מה שאתה אומר, אבל כדי להשלים את התמונה המלאה והייתי שמח לשמוע את זה ממך, שיש פה כלים בין 400 ל-500 סמ"ק עם הספק מאוד גבוה, שעליהם המס יורד וגם הרכבים האלה יכולים בהחלט לשמש ככלי תחבורה לכל דבר ועניין.

קובי סודאי: אלה שאתה מדבר עליהם הם לא בקבוצה שמשמשת לתחבורה, זו קבוצה נפרדת של אופנועי שטח.

קובי סודאי: זה כתוצאה מהמעבר לנפחים, זו תוצאה בלתי נמנעת.

קובי סודאי: אנחנו דנים פה על פתרונות תחבורה, אם ארצה אני ארחיב על הנושא, אבל אלה לא הכלים, אותם כלים בנפחים נמוכים שאתה מדבר עליהם הם לא הכלים שלשמם באנו לכאן וגם לא הייתה בקשה שלנו בעניין הזה.

קובי סודאי: אלה לא כלי תחבורה, אלה לא כלים שמשמשים אדם להגיע לעבודה וחזרה.

גדי אבירם: שמי גדי אבירם, מחברת מטרו מוטור, יבואנים של רכב דו גלגלי.

גדי אבירם: אני יושב-ראש מועצת המנהלים.

גדי אבירם: בישיבה האחרונה שנכחתי עם מר גפני כיושב-ראש, הוא העלה את הדרישה לרשות המסים להפחית את המיסוי לרכבים דו גלגליים בנפחי הביניים.

גדי אבירם: כשאנחנו מגדירים נפחי ביניים, זה סדר גודל של בין 250 ל-500 סמ"ק.

גדי אבירם: צריך לזכור שעיקר הבעיה היום היא פריפריאלית, לוקח שעתיים להגיע מנתניה לתל אביב.

גדי אבירם: ההוראה שיושב-ראש ועדת הכספים נתן לרשות המסים הייתה, תבואו אלי בתוך שבועיים עם תוכנית.

גדי אבירם: לרשות המסים לקח שנתיים.

גדי אבירם: רשות המסים סיפרה סיפורים והיא אמרה, אנחנו עושים משהו הרבה יותר רחב.

גדי אבירם: אנחנו רוצים לעודד מערכות בטיחות ודרך זה להוריד מיסוי.

גדי אבירם: רק מה?

גדי אבירם: הורדת המיסוי שהייתה דרך מערכות הבטיחות הייתה הרבה יותר נמוכה ממה שהייתה כוונת המשורר באותה ישיבה.

גדי אבירם: כל ההתייחסות שלנו כאן, כמו שאמרה היועצת המשפטית של הוועדה, נקודת הייחוס שלנו היא הצו שהיה בתוקף עד לא מזמן.

גדי אבירם: לכן לשאלתך, הכוונה הראשונה של רשות המסים הייתה העלאה גורפת של כל המסים ל-40% מהכלים.

גדי אבירם: בשיחות אתם אמרנו, אתם בעצמכם אמרתם שאין לכם כוונה להעלות מיסים.

גדי אבירם: פניתם אלינו היבואנים לדיון ואמרתם, אתם רוצים לשנות טכנית, אין לנו שום כוונה להעלות מיסים, רק טכנית.

גדי אבירם: רבותי, אתם רוצים טכנית?

גדי אבירם: אחלה.

גדי אבירם: קיימנו דיון ובאותו דיון ישבה אתנו גם גברת נטליה, קבענו את אותן מדרגות המיסוי מול הנפחים באופן כזה שמייצגים את התמונה של הכנות המדינה כמו שהיו.

גדי אבירם: ממש הופתענו כששלושה ימים לפני שהצו נכנס לתוקף שרשות המסים פרסמה צו ובצו הזה 40% מהכלים, היה אמור לעלות המיסוי שלהם.

אלכס קושניר: ואז מה?

גדי אבירם: אז פנינו לרשות המסים ואחרי דיונים רבים החליטו לקטום את עליית המסים עד ה-400 ופתחו קטגוריה אזוטרית, שלא מצאתי אותה בשום מקום אחר בעולם, של 100 סמ"ק.

גדי אבירם: בין 500 ל-600 בוא נצוד קטגוריה, נעלה עליה מסים.

גדי אבירם: על אותה קטגוריה שהעלו בה מסים, שזה בערך 10% מהשוק, בערך כספי יחסית גבוה, וקטנועים, שרובם ככולם משמשים לניוד בין פריפריאלי, מול זה טוענת רשות המסים שהם גם הורידו.

אלכס קושניר: בכמה אחוזים מהשוק שולטת חברת מאקו?

גדי אבירם: 45%.

אלכס קושניר: בקטגוריה הספציפית הזאת או בכלל?

גדי אבירם: בכלל.

אלכס קושניר: ובקטגוריה הספציפית הזאת שאתה מדבר עליה?

גדי אבירם: בקטגוריה הזאת הפגיעה היא - - -

אלכס קושניר: לא פגיעה.

אלכס קושניר: כמה נתח שוק אתם?

גדי אבירם: כ-60%, 70%.

אלכס קושניר: כך שאתם די מונופול.

גדי אבירם: אני חושב שההגדרה היא לא נכונה.

גדי אבירם: אם רשות המסים רוצה למסות דגם מסוים - - -

אלכס קושניר: אני רוצה להבין את תמונת המצב בשוק.

אלכס קושניר: אתה אומר שבקטגוריה הספציפית הזאת שאתה מדבר עליה, אתם שולטים ב-70% מהשוק.

אלכס קושניר: אני צודק?

גדי אבירם: כן.

משה גפני: הוא לא אשם.

אלכס קושניר: לא אמרתי שהוא אשם.

אלכס קושניר: אני רוצה לשאול עוד שאלה, הרווח שלכם על הכלים האלה באחוזים, האם הוא שונה באחוזים מהרווח בכלים האחרים בהם השליטה שלכם בשוק נמוכה יותר?

גדי אבירם: נמוך יותר כי אלה כלים יקרים יותר.

גדי אבירם: עם כל הכבוד, יש לנו נתח שוק גדול אבל אנחנו לא - - -

אלכס קושניר: זה באחוזים.

גדי אבירם: אני אתקן אותך בעוד דבר, העלאת המיסים הייתה ב-1 בינואר.

אלכס קושניר: למה לתקן אותי?

אלכס קושניר: לא אמרתי שום דבר.

אלכס קושניר: בסך הכול שאלתי שאלות.

גדי אבירם: את כל עליית המס שהייתה אנחנו ספגנו.

גדי אבירם: לא העלנו מחירים לצרכן.

גדי אבירם: הצרכן לא יודע לשלם עוד כסף.

גדי אבירם: הצרכן זה מעמד הביניים, לא מדברים על עשירי מדינת ישראל.

אלכס קושניר: אתה אומר שכתוצאת ממדיניות שינוי המס המחיר לצרכן לא עלה.

גדי אבירם: מחיר הצרכן לא עלה, אני לא הצלחתי להעלות את מחיר הצרכן, לא מסוגל להעלות אותו.

ינון אזולאי: הוא יעלה להערכתך?

גדי אבירם: בסוף לא תהיה לי ברירה, אני אהיה חייב להשית אותו.

אלכס קושניר: אתם נמצאים גם בקטגוריות נוספות, המס נכנס לתוקף בינואר, האם הורדתם מחירים על כלים בהם ירד המס?

גדי אבירם: ברור, הורדנו בהתאם למס.

ינון אזולאי: אתם עושים את הפרסומת הזו של מסטיק ליום ובסוף יש לך אופנוע ביד?

אלכס קושניר: טל ברנר מאיגוד יבואני הרכב בבקשה.

טל ברנר דרורי: שלום לכולם, כמו שאמרו חבריי גדי אבירם וקובי סודאי, עשינו פעילות משותפת עם רשות המסים, עם הגברת נטליה מתוך רצון לעבור משיטה לשיטה.

טל ברנר דרורי: בדרך היו אכן גם הפחתות והיו גם קטגוריות שנפגעו וזו הקטגוריה שעכשיו, כמהלך משלים, אם רואים מול פנינו את הגודש, את המצוקה, את עלויות הגודש וחבל לייגע את הוועדה הזו בכל כך הרבה מידע שבראשותך כבר ניתחה, שמעה וטיפלה באגרת הגודש ופטרה את הדו גלגלי מתוך הבנה שדו גלגלי יכול לשמש כפתרון.

טל ברנר דרורי: אנחנו בצד של הפתרון ולא בצד של המעמסה.

טל ברנר דרורי: מתוך כל השיקולים האלה אנחנו עכשיו מבקשים סיום של המהלך במניעה של העלאת מס על עוד קטגוריה אחת לכלים שהם בטוחים ויכולים לשמש ככלי שנותן פתרון לצורכי הבאים מהפריפריה למרכז.

טל ברנר דרורי: לא אכביר מילים כי הדברים ברורים, אנחנו נמצאים בוועדה כמה פעמים והבקיאות בתחום הגודש היא רבה.

טל ברנר דרורי: כולנו רואים את המהלך כמהלך משלים למעבר שנעשה בין שיטות.

טל ברנר דרורי: אין מהפיכות, לא מדובר במהלך גורף ומשמעותי מאוד עבור הוועדה או עבור רשות המסים.

טל ברנר דרורי: אבל בעולם הדו גלגלי בכל זאת יש לזה משמעות.

טל ברנר דרורי: מדברים על הנפחים האלה שהם כן בטוחים, כן חיוניים וכן של מעמד הביניים, לכן אנחנו מבקשים מהוועדה לשקול את האפשרות לעשות תיקון בקטגוריה המשלימה הזאת.

טל ברנר דרורי: זה ותו לא.

טל ברנר דרורי: תודה רבה.

אלכס קושניר: תודה רבה.

אלכס קושניר: משרד התחבורה לגבי הנושא של ABS, מה הרגולציה בישראל אומרת?

ברוני חירמן: אני מאגף כלכלה ויכולה פחות להתייחס לנושא.

ברוני חירמן: אני יכולה לנסות לאתר מישהו מאגף התקינה או הרכב, או להתייחס יותר להיבטים הכלכליים.

שלומית ארליך: מבירור שעשיתי עם משרד התחבורה לפני הדיון הבנתי שאין הסדר בחקיקה שמחייב את התקנת מערכת ABS בדו גלגלי, אבל התקינה האירופאית מחייבת ולכן כל רכב שמיובא בתקינה אירופאית מותקנת בו המערכת.

שלומית ארליך: הם ציינו בפני שהשוק של הדו גלגלי בתקינה פדראלית וקנדית בישראל הוא נמוך מאוד, האם תוכלי לברר שבאמת אלה הדברים?

ינון אזולאי: לא רוצה לתת רעיונות לרשות המסים, אבל לגבי אופנועי השטח, לפני שמעלים לתחבורה הבין עירונית היה צריך להעלות לאופנועי השטח, שזה גם יותר סכנה ולדעתי פחות נחוץ.

ינון אזולאי: כמו שדיברנו על רכבי היוקרה, אז אלה אופנועי פנאי, שם לתת יותר ולהוריד באחרים.

אלכס קושניר: אני מזכיר לך שגם באיחוד הצלה יש את האופנועים הגדולים.

ינון אזולאי: אין אופנועי שטח, יש להם טרקטורונים לשטח.

ינון אזולאי: אלה אופנועים בין-עירוניים.

אלכס קושניר: עליהם אין מס.

אלכס קושניר: הם מדברים בעיקר על קטנועים.

ינון אזולאי: ההפחתה שיצאה בסופו של דבר זה על אופנועי שטח, לפנאי.

ינון אזולאי: שם הורדת.

ינון אזולאי: אין לי בעיה, אל תרוצו עכשיו להעלות להם את זה.

נטליה מירנצ'וב: ברגע שירדנו משיטת ההספקים זה מה שקורה.

נטליה מירנצ'וב: אמרתי בתחילת דברי שזו שיטה יותר מקצועית.

ינון אזולאי: יכול להיות שצריך להיות פה עוד שיקול מלבד ההספק או הנפח, למשל אם הוא משמש כבין עירוני או כפנאי.

אלכס קושניר: אני רוצה להקריא לכם נתון שקיבלתי מרשות המסים: "נטל המס הכולל על הענף איננו עולה ואף יורד.

אלכס קושניר: מסכום של 8,788 שקלים בממוצע לרכב דו גלגלי לפני הפחתת מס בגין אביזרי בטיחות לכ-8,278 שקלים".

אלכס קושניר: זאת אומרת יש פה ירידה בממוצע של כ-500-1,000 שקלים לפחות לפי רשות המסים.

אלכס קושניר: 76% מהכלים אדישים לשינוי, המס לא משתנה.

אלכס קושניר: ב-9% יש עליית מס בסכום של כ-200-700 שקלים.

אלכס קושניר: ב-15% יש ירידה של מס שהיא הרבה יותר משמעותית, של 4,990 שקלים.

קובי סודאי: הנתון לא נכון.

ינון אזולאי: כמה יש באלה שאנחנו ממסים אותם, 500-600 סמ"ק, כמה מנתח השוק היום הם נמצאים?

קובי סודאי: הם מעל 10% מנתח השוק.

קובי סודאי: העלאת המסים שלהם היא בין 4,000 ל-7,000 שקל.

קובי סודאי: אז אני תמה לגבי הנתון שנאמר.

משה גפני: יש שני דברים וצריך להחליט לגבי העניין.

משה גפני: יש רכב שהוא רכב תחבורתי ויש רכב שהוא רכב פנאי, רכב מסוג שונה.

משה גפני: את הרכב התחבורתי אנחנו מעוניינים לעודד.

משה גפני: לכן היו דיבורים על שינוי בהגדרות האלה.

משה גפני: פה נצטרך להעלות את הרכב התחבורתי ואני חושב שזה לא נכון.

אלכס קושניר: זה לא נכון שכל הרכב התחבורתי עולה, חלק מהקבוצה ברכב התחבורתי עולה, אבל לא הכול.

ינון אזולאי: הוא אומר שעל כל מה שהוא מדבר, הכול עולה.

נטליה מירנצ'וב: יש לי נתונים מעודכנים.

נטליה מירנצ'וב: נתוני 2021: יש כלים עירוניים שזה הספק עד 125 סמ"ק נפח מנוע - 6,400 כלים יבוא בשנה שהמס עליהם יורד.

קובי סודאי: זה לא נכון.

נטליה מירנצ'וב: והמס שיורד לכלים בין 250 ל-400 יש 5,200 כלים בחישוב שנתי שהמס עליהם יורד.

שלומית ארליך: מה נקודת הייחוס?

משה גפני: מאיפה את מתחילה להוריד את זה?

משה גפני: זה יורד ממה?

נטליה מירנצ'וב: לגודל של 250 סמ"ק - - -

אלכס קושניר: ביחס למה?

נטליה מירנצ'וב: ביחס לחקיקת קבע.

שלומית ארליך: ביחס ל-2015?

קובי סודאי: זו ממש הטעיה.

נטליה מירנצ'וב: נותנים פה סדר גודל של 8 מיליון רק לקטגוריה הזו של עד 400 סמ"ק.

משה גפני: את צריכה להסביר לאט.

משה גפני: מאיפה את מתחילה?

משה גפני: ממה שהיה פעם או שאת מדברת על עכשיו?

אלכס קושניר: אני מבקש לדעת לעומת החקיקה שהייתה תקפה ב-2021 לא מול 2015.

נטליה מירנצ'וב: אלה המספרים שהקראתי.

אלכס קושניר: את יודעת להגיד לי כמה כלים מדובר מבחינת נתח השוק?

אלכס קושניר: שעליהם עולה המס לעומת 2021?

נטליה מירנצ'וב: על 9%.

אלכס קושניר: על 9% המס עולה ועל 15% המס יורד.

נטליה מירנצ'וב: דובר על פתרון לפקקים.

נטליה מירנצ'וב: עירוני זה עד 125 סמ"ק וגם כלים יותר גדולים שיש בהם מגוון מאוד רחב של דגמים שיכולים לנסוע בכבישים בין עירוניים עם הספקים מספיק גבוהים ואותם כלים גדולים.

נטליה מירנצ'וב: קטנועי מנהלים מה שנקרא, אם הם רוצים להגיע למס מופחת הם מוזמנים להצטייד במערכות בטיחות, ניתן להם את ההפחתה בשמחה.

אלכס קושניר: מה אנחנו מחוקקים כהוראת שעה ומה הוראת קבע?

אלכס קושניר: והוראת השעה עד מתי?

נטליה מירנצ'וב: כל הסעיפים האלה הם הוראת שעה למעט ביטוח ה-ABS.

אלכס קושניר: הוראת השעה עד מתי?

לילי אור: עד ה-31 בדצמבר 2023.

אלכס קושניר: והחקיקה הקודמת הייתה לכמה זמן?

שלומית ארליך: בפעם הקודמת הצווים הגיעו באוגוסט 2018, זו היה תיקון הוראת שעה מס' 21.

שלומית ארליך: הוועדה החליטה להאריך בשנה וחצי אבל אז זה הובא שוב בנובמבר 2018 והוועדה ביקשה להכניס שינוי בתקופות שנקבעו בצו של חודש אוגוסט 2018.

שלומית ארליך: אז בעצם מנובמבר 2018 זה חל.

אלכס קושניר: מ-2018 עד 2021 כולל.

שלומית ארליך: היו צווים באוגוסט 2018.

שלומית ארליך: לבקשת הוועדה זה תוקן בנובמבר 2018, עדכנו את סכומי ההפחתה לפי מועדים שונים ובעצם ההוראה האחרונה הייתה החל ביולי 2021 עד דצמבר 2021, זו הייתה התקופה האחרונה של הטבלאות.

אלכס קושניר: כרגע אנחנו מדברים על הארכה לשנתיים.

ברוני חירמן: יש לי התייחסות ביחס לתקינה.

ברוני חירמן: אכן בתקינה אירופאית כבר חמש שנים מערכת ABS מחויבת והרוב המכריע של אופנועים בארץ הם בתקינה אירופאית.

ברוני חירמן: זה נכון שבתקינה אמריקאית וקנדית זה לא חובה, אבל אצלנו האחוזים שלהם ממש זניחים.

אלכס קושניר: מתי אתם מתכוונים להביא תקינה כזו בישראל?

ברוני חירמן: לא יכולים לקבוע את זה בגלל שמותר לייבא גם תקינה - - -

אלכס קושניר: אבל אם אתם קובעים שחובה ABS אז חובה ABS.

ברוני חירמן: זה חוסם שווקים, זה מקטין - - -

אלכס קושניר: אבל חוסך חיי אדם.

ברוני חירמן: אתה לא יכול להכתיב תקינה לארצות הברית.

אלכס קושניר: במכון התקנים מכתיבים תקינה על ימין ועל שמאל.

ינון אזולאי: אי אפשר להזמין את הרכב עם זה?

ינון אזולאי: אפשר.

ברוני חירמן: מה שיקרה כתוצאה מכך זה שתצמצם את מגוון הדגמים שמוצעים בשוק.

אלכס קושניר: מדינת ישראל יודעת להמציא תקינה לעצמה, היא עושה את זה מצוין.

אלכס קושניר: עכשיו בחוק ההסדרים ביטלנו הרבה מאוד מהדברים המיותרים האלה, לצערי לא מספיק.

אלכס קושניר: כאן אני חושב שכדאי לכם לשקול כי מדובר בסופו של דבר בסיכון חיי אדם ומערכת ABS זה משהו שקיים כבר כמעט בכל כלי רכב, אז כדאי שתשקלו האם כדאי להכניס תקינה כזאת גם בישראל.

אלכס קושניר: אני בטוח שגם אותם כלים שמוכרים היום בקנדה ובארצות הברית, אם אתה מבקש לקנות אותם עם מערכת ABS אז ימכרו לכם עם מערכת ABS.

ינון אזולאי: השאלה אם בינתיים זה נכון?

אלכס קושניר: כן כי זה נתח שוק לא גדול.

אלכס קושניר: אני מבקש להקריא את הצו בבקשה.

לילי אור: צו תעריף המכס והפטורים ומס הקניה על טובין (תיקון מס' 15 והוראת שעה מס' 10), התשפ"ב-2021.

לילי אור: "בתוקף סמכותי לפי סעיפים 3 ו-5 לפקודת תעריף המכס והפטורים, 1937 לפי סעיף 1 לחוק מסי מכס ובלו (שינוי התעריף), התש"ט-1949 ולפי סעיף 3 לחוק מס קנייה (טובין ושירותים), התשי"ב-1952, אני מצווה לאמור:

לילי אור: בתוספת הראשונה לצו תעריף המכס והפטורים ומס קנייה על טובין, התשע"ז-2017 )

לילי אור: להלן - הצו העיקרי), בפרק 87, בכללים נוספים (ישראליים), בכלל 5 ,סעיף קטן (א) - יימחק.

לילי אור: על אף האמור בתוספת הראשונה לצו העיקרי כתיקונה בסעיף 1 לצו זה, בתקופה שמיום כ"ח בטבת התשפ"ב (1 בינואר 2022) עד יום י"ט בטבת התשפ"ד (31 בדצמבר 2023), יראו כאילו –

לילי אור: "(ד) מסכום המס החל על אופנוע שסיווגו בפרט 87.11, ששיעורו כמפורט בטור א' בטבלה שלהלן ובו מותקנת אחת או יותר ממערכות הבטיחות האלה:

ינון אזולאי: לגבי ה-ABS אנחנו לא מתערבים פה בתחרות?

ינון אזולאי: כי יש מקומות שלא מביאים את זה עם ABS יכול להיות שיצטרכו לשלם על זה יותר ואנחנו לא נותנים להם עכשיו את ההטבה הזאת.

ינון אזולאי: זה כאילו אני מעודד אותם ללכת למקום אחר.

ינון אזולאי: אני אומר תשאירו את אותו מצב.

ינון אזולאי: זה כמו שאגיד מדינה שלא מחייבת, אז אני אתן להם את ההטבה אז תגידו לי שיש פה אפליה, אבל ככה זה לא אפליה?

נטליה מירנצ'וב: ל-2% מהשוק?

ינון אזולאי: אז אם זה 2% מהשוק, תשאירי את זה.

ינון אזולאי: רק מי שלא מחויב, ממדינות שלא מחויבות.

אלכס קושניר: עד עכשיו נתת הטבה למי שמביא מערכת ABS למה אתה מבטל את זה?

ינון אזולאי: אני אומר לתת את ההטבה הזאת.

ינון אזולאי: אבל אלה שלא מביאים, הם משלמים על זה כנראה.

ינון אזולאי: אלה שמגיעים ממדינות שכרגע אין להם את ה-ABS, זה מה ששאלתי בהתחלה, האם משלמים תוספת על המערכת הזאת או שזה גם ככה מגיע.

ינון אזולאי: כי ממקומות שאתה לא מחויב יכול להיות שאתה משלם תוספת.

אלכס קושניר: השאלה איך אתה מגדיר את זה.

אלכס קושניר: נמשיך בבקשה.

לילי אור: מערכת בקרת יציבות.

לילי אור: משכך היגוי.

לילי אור: או שהוא רכב תלת-גלגלי, יופחת סכום מצטבר של הסכומים כמפורט בטורים ב' עד ז' בטבלה שלהלן בהתאמה; ואולם סכום ההפחתה המצטבר לא יעלה על מחצית סכום המס החל בלא ההפחתות".

שלומית ארליך: תסבירי את זה בבקשה.

לילי אור: הגדרנו כאן חמש מערכות בטיחות שונות פלוס האפשרות של תחת גלגלי.

לילי אור: לכל רכב כזה יופחת סכום מצטבר בגין כל הטבה לפי שיעור מס הקניה שחל עליו.

לילי אור: בטבלה אפשר לראות את כל שיעורי מס הקניה ולצדם הסכום השקלי שניתן בגין כל מערכת.

לילי אור: אני אקריא את הטבלה:

25% מס קניה: מקבלים מערכת ABS-500 שקלים.

25% מס קניה: מערכת בלימה משולבת-לא מקבלים.

25% מס קניה: מערכת בקרה משיכת החלקה-500.

25% מס קניה: 45% מס קניה: לא מקבלים הטבת מערכת ABS.

25% מס קניה: 310, 310, 310, 650, 2,000

25% מס קניה: 60% מס קניה: אפס, 500 ,500, 500, 970, 3,000 70% מס קניה: אפס, 600, 600, 600, 1,130, 3,000

שלומית ארליך: שזה גם המצב שחל ב-2021?

נטליה מירנצ'וב: כן, אותם הסכומים.

לילי אור: לעניין זה, "רכב תלת-גלגלי" הוא רכב שמתקיימים לגביו כל התנאים האלה:

לילי אור: המרחק בין מרכז שני הגלגלים הקדמיים שלו לא יפחת מ-35 ס"מ ולא יעלה על 70 ס"מ.

לילי אור: גם כאן זו בעצם הגדרה של מערכת הבטיחות הנוספת שמקבלת הטבה, שזה רכב שנוסע על שלושה גלגלים יש לו שלושה פרמטרים וגם הם לא השתנו בצו הזה לעומת מה שהיה בתוקף בשנים קודמות.

לילי אור: "(ב) בפרט 87.11 –

200000 בא: "200000 בעל מנוע בוכנה בשריפה פנימית שנפח הצילינדרים שלו עולה על50 סמ"ק ואינו עולה על 250 סמ"ק".

שלומית ארליך: במקור הופיע בצווים הקודמים "בעל מנוע בוכנה סירוגי" למה המילה "סירוגי" ירדה והאם יש לזה משמעות אופרטיבית?

לילי אור: אין לזה משמעות אופרטיבית.

לילי אור: היא ירדה כחלק מההתאמה שלנו לתיקונים שעושים לפי אמנת המכס העולמית אחת לחמש שנים.

לילי אור: הם שינו את הגדרת פרט המכס וגם אנחנו, זה לא משפיע על דברים נוספים.

לילי אור: "201000/0 שנפח הצילינדרים שלו אינו עולה על 400 סמ"ק.

לילי אור: מכס-7%.

לילי אור: מס קניה-25%.

לילי אור: יחידה סטטיסטית-כל אחד 202000/8 אחרים.

לילי אור: מכס-7%.

לילי אור: מס קניה-40% ויחידה סטטיסטית-כל אחד.

שלומית ארליך: מה קורה עם קטגוריות 50 סמ"ק?

נטליה מירנצ'וב: זה טכני.

שלומית ארליך: בצו זה הופיע כחלק מהרשימה.

נטליה מירנצ'וב: זה תיקון טכני.

נטליה מירנצ'וב: זה מכתיב סיווג כללי, אנחנו יכולים ליצור תת סיווגים, אבל אי אפשר לאחד קטגוריות.

נטליה מירנצ'וב: אז יש קטגוריות שהמס עליהם - - -

שלומית ארליך: אז איפה רואים את הקטגוריות של ה-50 סמ"ק?

נטליה מירנצ'וב: 50 עד 125 - - -

לילי אור: בפרט אחד למעלה.

לילי אור: "(ג) במקום פרט משנה 3000000 בא: 300000 בעל מנוע בוכנה עם שריפה פנימית שנפח הצילינדרים שלו עולה על 250 סמ"ק אך אינו עולה על 500 סמ"ק.

לילי אור: 301000/0 שנפח הצילינדרים שלו אינו עולה על 400 סמ"ק.

לילי אור: מכס כללי-7%.

לילי אור: מס קניה-40%.

לילי אור: יחידה סטטיסטית-כל אחד.

לילי אור: 309000/2 אחרים.

לילי אור: מכס כללי-7%.

לילי אור: מס קניה-50%.

לילי אור: יחידה סטטיסטית-כל אחד.

לילי אור: תחילתו של צו זה ביום כ"ח בטבת התשפ"ב (1 בינואר 2022 )".

אלכס קושניר: איפה נמצאת הוראת השעה?

שלומית ארליך: הוראת השעה נמצאת ברישה, בהתחלה של סעיף 2.

שלומית ארליך: כתוב: "עד יום 31 בדצמבר 2023 יראו כאילו".

ינון אזולאי: כמו שראינו ברכבי היוקרה וגם פה, המס של המדינה על הרכבים, תשמע, לא חסר להם.

גדי אבירם: כל ההתדיינות שלנו והטענה שלנו מתמקדת בהעלאת מסים בקטגוריה מאוד קטנה של בין 500 ל-600, שם יעלו מסים בין 4,000 ל-7,000 שקל.

גדי אבירם: זה מה שישלם הצרכן.

נטליה מירנצ'וב: אבל - - -

ינון אזולאי: אבל זה שיש החרגת מסים זה לא אומר שהוא קונה את שניהם, הוא קונה רק אחד מהם.

ינון אזולאי: האזרח לא קונה את שניהם.

גדי אבירם: כל שאר הדברים שאתם טוענים, סליחה, טוענים בצדק, אותם כלים שלהם אתם מורידים לכאורה את המסים, כלים שנוסעים בשטח, אין להם רלוונטיות לשוק, אין להם רלוונטיות לפתרונות.

אלכס קושניר: אני מבין את הפוזיציה ממנה אתה מדבר והיא לגיטימית לחלוטין.

אלכס קושניר: אבל אתה משווה רק בקטגוריה אחת, אתה מסתכל רק על קטגוריה אחת של רכבים, אתה לא מסתכל על קטגוריה של נפחים מעט יותר נמוכים עם הספקים יותר גבוהים.

גדי אבירם: היא לא רלוונטית.

אלכס קושניר: סוזוקי בורגמן 400 לא רלוונטית לבין עירוני?

גדי אבירם: אני אסביר לך למה היא לא רלוונטית.

גדי אבירם: מכיוון שכל הכלים עד 400, רוב הקטנועים היו בהספקים של 25, 35 קילו ואט.

גדי אבירם: היחידים שיצאו מהקטגוריה הזו אלה אופנועי השטח.

גדי אבירם: אגב, למען הגילוי הנאות אני יבואן שלהם.

גדי אבירם: אם יחליטו להעלות עליהם מסים אני אפגע באותה מידה.

אלכס קושניר: אתה לא עונה על השאלה ששאלתי.

אלכס קושניר: אתה מגדיר קטגוריה כרכבי תחבורה ואומר שעל כולם המס עולה.

אלכס קושניר: זו לא אמירה מדויקת.

אלכס קושניר: על חלקם כן ועל חלקם לא.

גדי אבירם: על 90% מהם.

אלכס קושניר: יותר מזה, אומרת לך הנציגה מרשות המסים, שאם אתה תביא כלים עם אותם מערכות בטיחות שמצוינות פה, אז אתה תקבל עליהם הטבה.

אלכס קושניר: באופן כללי מדובר בסך הכול בתהליך שהוא מטיב עם רוב הכלים.

אלכס קושניר: 15% מהכלים יקבלו הטבה, על 9% מהכלים המס יעלה או שכבר עלה.

גדי אבירם: יחסית למה?

אלכס קושניר: יחסית ל-2021.

גדי אבירם: זה לא מדויק.

גדי אבירם: מה שהיא נותנת לך זה לא מול הצו שהיה לפני כן.

גדי אבירם: זה מול 2015.

אלכס קושניר: לא.

אלכס קושניר: ה-15% וה-9% זה מול 2021.

משה גפני: אתן יכולות להוריד את זה מ-60% ל-50%?

משה גפני: לא מדובר על כסף גדול, שיצאו בהרגשה נורמלית.

נטליה מירנצ'וב: בכלים גדולים אנחנו רוצים לשמור - - -

משה גפני: אבל העליתם את זה מ-50% ל-60%.

נטליה מירנצ'וב: גם אופציית - - - מס על סמ"ק השולי - - -

משה גפני: אני שואל שאלה פרקטית.

משה גפני: האם אתם יכולים להוריד את זה מ-60% ל-50% חזרה.

נטליה מירנצ'וב: אנחנו מאמינים שזה לא נכון לעשות את זה.

משה גפני: ואני מאמין בקדוש ברוך הוא.

משה גפני: לגבי העניין הזה, האם אתם יכולים להוריד?

נטליה מירנצ'וב: קפיצה של הסמ"ק השולי מ-40% ל-60% היא גבוהה.

אלכס קושניר: מדובר בהוראת שעה של שנתיים.

אלכס קושניר: בתום השנתיים נבחן איך השוק יתנהג ואם נצטרך לקבל החלטה אחרת, נקבל החלטה אחרת.

אלכס קושניר: אני מעלה להצבעה את צו תעריף המכס והפטורים ומס הקניה על טובין (תיקון מס' 15 והוראת שעה מס' 10), התשפ"ב-2021, על הרכב הדו גלגלי.

אלכס קושניר: מי בעד הצו?

אלכס קושניר: אושר

אלכס קושניר: הצו אושר.

משה גפני: אנחנו נגיש בקשה למליאה.

אלכס קושניר: בסדר.

ינון אזולאי: אולי רוויזיה?

אלכס קושניר: מליאה זה מספיק.

משה גפני: בלי רוויזיה, מספיק מליאה.

משה גפני: לדעתי זו טעות ורשות המסים הייתה צריכה להוריד את זה ל-50%.

אלכס קושניר: תודה רבה לכולם, הישיבה נעולה.